Regierung de Tornaco

D'Regierung de Tornaco war vum 26. September 1860 bis den 3. Dezember 1867 am Amt. Si gouf am Ganze sechsmol ëmgebilt.

An d'Regierungszäit vum Victor de Tornaco fale wichteg aussepolitesch Evenementer, wéi d'Opléise vum Däitsche Bond, 1866, nom Däitsch-Éisträichesche Krich, an de Versuch vum Napoleon III., fir vum Wëllem III. Lëtzebuerg ofzekafen, wat awer wéinst dem Widderstand vum Bismarck verhënnert gouf. Zu London gouf eng Léisung aus dëser Lag fonnt, andeems an engem Traité festgehale gouf, datt d'preisesch Garnisoun misst ofgezu ginn, d'Festung Lëtzebuerg geschleeft a Lëtzebuerg op éiweg neutral an onofhängeg erkläert gouf.

An deene Jore goufen och d'Eisebunnslinnen iwwer Waasserbëlleg op Tréier an iwwer Ettelbréck op Gouvy ausgebaut, woumat och d'Siderurgie e weideren Opdriff krut.

 Zesummesetzung 
 Vum 26. September 1860 bis den 9. September 1863 
Nodeems de Staatsminister Mathias Simons an och de Generaldirekter Édouard Thilges vun hire jeeweilege Funktiounen zeréckgetruede sinn, gëtt de Victor de Tornaco neie Staatsminister. Seng Regierung setzt sech esou zesummen:
 Victor de Tornaco: Staatsminister, Regierungspresident, Generaldirekter fir Aussebezéiungen a Bauten
 Jean Ulveling: Generaldirekter fir d'Finanzen
 Michel Jonas: Generaldirekter fir den Interieur a fir d'Justiz

Vum 9. September 1863 bis den 31. Mäerz 1864
De Jonas huet demissionéiert a gëtt mam Bernard-Hubert Neuman ersat.
 Victor de Tornaco: Staatsminister, Regierungspresident, Generaldirekter fir Aussebezéiungen an Ëffentlech Aarbechten
 Jean Ulveling: Generaldirekter fir d'Finanzen
 Bernard-Hubert Neuman: Generaldirekter fir den Interieur a fir d'Justiz

Vum 31. Mäerz 1864 bis de 26. Januar 1866
Enn Mäerz 1864 ass den Neuman zeréckgetrueden an doropshi gëtt d'Regierung nei organiséiert, andeem véier Generaladministratioune festgehale ginn:

 Affaires étrangères, dozou gehéiert ë. a. och: Milice et affaires militaires, Cultes, Sciences et arts, Agriculture, commerce et industrie, Fêtes et cérémonies publiques
 Intérieur et Travaux publics, dozou gehéiert ë. a. och: Administration communale, établissements et travaux communaux, Administration forestière, Service sanitaire, Travaux publics, Voirie vicinale, Chemins de fer, Mines
 Justice, dozou gehéiert ë. a. och: Police générale, service de la gendarmerie, Presse, Instruction supérieure et moyenne, Instruction primaire, écoles normales
 Finances, dozou gehéiert ë. a. och: Contributions directes, accises, cadastre, régie du sel, poids et mesures, Caisse d'épargne, Enregistrement et domaines, Douanes

D'Regierung ass elo esou opgestallt:
 Victor de Tornaco: Staatsminister, Regierungspresident, Generaldirekter fir Aussebezéiungen
 Ernest Simons: Generaldirekter fir den Interieur an Ëffentlech Aarbechten
 Henri Vannerus: Generaldirekter fir d'Justiz
 Jean Ulveling: Generaldirekter fir d'Finanzen. Hien ass zäitweis (vum 29. Juni 1864 un) Delegéierten vum Staatsminister fir verschidden Aufgaben déi ënnert d'Aussebezéiunge falen.

Vum 26. Januar 1866 bis den 3. Dezember 1866
Wéinst enger Reorganisatioun vun de Regierungsdepartementer kënnt et zu enger neier Opdeelung vun de Portefeuillen. De Ressort vun den Ëffentlechen Aarbechten (Travaux publics, Voirie vicinale, Mines, Usines sur les cours d'eau, Machines à vapeur) gëtt an d'Generaldirektioun fir Aussebezéiunge geprafft, iwwerdeems d'Eisebunn an den Telegrafendéngscht an d'Finanze wiesselen.

D'Ressorte sinn elo esou verdeelt:
 Victor de Tornaco: Staatsminister, Regierungspresident, Generaldirekter fir Aussebezéiungen
 Jean Ulveling: Generaldirekter fir den Interieur
 Henri Vannerus: Generaldirekter fir d'Justiz
 Ernest Simons: Generaldirekter fir d'Finanzen

Vum 3. bis de 14. Dezember 1866
De Vannerus an de Simons demissionéieren, et gëtt en neie Generaldirekter ernannt an d'Regierung gëtt reorganiséiert. Aus bis elo véier gëtt et vun elo u just nach dräi Generaldirektiounen (d'Justiz an d'Finanze ginn zesummegeluecht). 
 Victor de Tornaco: Staatsminister, Regierungspresident, Generaldirekter fir Aussebezéiungen
 Jean Ulveling: Generaldirekter fir den Interieur
 Léon de la Fontaine: Generaldirekter fir d'Justiz an d'Finanzen

Vum 14. Dezember 1866 bis den 18. Juni 1867
Den Ulveling läit säi Mandat néier, a seng Plaz kommen de Jean Colnel-d'Huart an de Félix de Blochausen. D'Regierung besteet nees aus véier Generaldirektiounen:

Affaires étrangères
 Intérieur, kritt d'Ëffentlechen Aarbechten (Travaux publics, Voirie vicinale, Mines, Usines sur les cours d'eau, Machines à vapeur) vun den Affaires étrangères zeréck
 Justice, kritt Agriculture, commerce et industrie vun den Affaires étrangères zeréck
 Finances

D'Generaldirektioune sinn elo esou opgedeelt:
 Victor de Tornaco: Staatsminister, Regierungspresident, Generaldirekter fir Aussebezéiungen
 Félix de Blochausen: Generaldirekter fir den Interieur
 Léon de la Fontaine: Generaldirekter fir d'Justiz
 Jean Colnet d'Huart: Generaldirekter fir d'Finanzen

Vum 18. Juni 1867 bis den 3. Dezember 1867
Mat der Demissioun vum de la Fontaine gëtt d'Regierung alt nees reorganiséiert an et bleiwe provisoresch just nach dräi Generaldirektiounen (déi fir d'Justiz gëtt ofgeschaaft):
 Victor de Tornaco: Staatsminister, Regierungspresident, Generaldirekter fir Aussebezéiungen; provisoresch derbäi ass och elo ë. a.: Agriculture, commerce et industrie 
 Jean Colnet d'Huart: Generaldirekter fir d'Finanzen; provisoresch derbäi ass och elo ë. a.: Service sanitaire, Postes et messageries, Bienfaisance publique
 Félix de Blochausen: Generaldirekter fir den Interieur; provisoresch derbäi ass och elo ë. a.: Ordre judiciaire, Police générale, Service de la gendarmerie, Presse
Den 3. Dezember 1867 koum et zu engem majoritäre Vott géint d'Regierung de Tornaco, där d'Oppositioun virgeworf huet, bei de Verhandlungen zu London eng ze vill passiv Haltung ageholl ze hunn. Den Emmanuel Servais gouf als Nofollger vum de Tornaco bestëmmt.

 Kuckt och 
 Lëscht vun de lëtzebuergesche Premierministeren
 Lëscht vun de lëtzebuergesche Regierungsmemberen

 Um Spaweck 

Tornaco, Regierung de